text: Prinsgemalen så på familien
  06 december 2012 kl. 16.48
  Prinsgemalen besøgte i eftermiddag Trapholt i Kolding. Her skulle han se på samlingen af royale portrætter.
  - Det er interessant - at de er samlet i et rum. Jeg kender jo de fleste af malerierne i forvejen, men det er spændende, at de er samlet, siger prins Henrik til TV SYD.
  En dronning og hendes familie er titlen på særudstillingen, som kan ses til slutningen af februar. Her er malerier af bl.a. Thomas Kluge, Andy Warhol, Niels Strøbek, Preben Hornung og Michael Kvium.
  Fyrsteportrættet var oprindeligt en væsentlig del af den klassiske repræsentation af monarker, og de havde til hensigt at stadfæste regentens magt gennem pragt og symboler.
  Men dronning Margrethe - og prinsgemalen - har inviteret både nye og kontroversielle kunstnere til at udføre portrætter, hvor de videreudvikler og moderniserer genren til et tidssvarende og nærværende medie for fortællingen om en dronning og hendes familie.
  
  Se interview med tre portrætmalere
  
  